**ZAKON**

**O TREZORU**

I OSNOVNE ODREDBE

Član 1.

Ovim zakonom uređuje se trezorski sistem Republike Srpske, poslovi i način rada Trezora Republike Srpske, trezora opština, gradova i fondova, kao i vođenje glavne knjige, pomoćne knjige i nadzor.

Član 2.

Pojmovi upotrijebljeni u ovom zakonu imaju sljedeće značenje:

a) fondovi u smislu ovog zakona su: Fond za penzijsko i invalidsko osiguranje Republike Srpske, Fond zdravstvenog osiguranja Republike Srpske, Javni fond za dječiju zaštitu Republike Srpske i Zavod za zapošljavanje Republike Srpske, a finansiraju se iz namjenskih doprinosa,

b) budžet je procjena budžetskih sredstava i budžetskih izdataka za jednu fiskalnu godinu,

v) budžetske izdatke čine budžetski rashodi, izdaci za nefinansijsku imovinu, izdaci za finansijsku imovinu i otplatu dugova,

g) interna kontrola predstavlja sveobuhvatan i efikasan sistem interne finansijske kontrole sa ciljem dobrog upravljanja i zaštite javnih sredstava, a čine je finansijsko upravljanje i kontrola, funkcionalno nezavisna decentralizovana interna revizija i centralna jedinica za harmonizaciju,

d) interna revizija je nezavisno, objektivno uvjeravanje i konsultanska aktivnost koja ima za cilj da se unaprijedi poslovanje organizacije i pomaže organizaciji da ostvari svoje ciljeve obezbjeđujući sistematičan, disciplinovan pristup ocjeni i poboljšanju efikasnosti upravljanja rizikom, kontrolama i procesima upravljanja,

đ) budžetska kontrola podrazumijeva naknadnu kontrolu zakonitosti trošenja budžetskih sredstava koju vrši budžetska inspekcija Ministarstva finansija,

e) Jedinstveni račun trezora je račun na koji se vrše uplate sredstava na ime Republike, opština, gradova i fondova sa računa javnih prihoda ili direktno, kao i sve isplate u ime Republike, opština, gradova i fondova, a sistem Jedinstvenog računa trezora sastoji se od računa javnih prihoda, investicionih računa, transakcionih računa i računa za posebne namjene,

ž) javni prihodi su prihodi utvrđeni u skladu sa zakonom i ostvareni po osnovu poreza, taksa, doprinosa, naknada i drugih prihoda kojima se finansiraju prava i dužnosti Republike, opština, gradova i fondova,

z) račun javnih prihoda je račun na koji se vrše uplate javnih prihoda Republike Srpske (u daljem tekstu: Republika), opština, gradova i fondova i sa koga se vrši raspodjela na račune korisnika javnih prihoda,

i) investicioni računi su računi koje Trezor Republike Srpske (u daljem tekstu: Trezor Republike) i trezori opština, gradova i fondova (u daljem tekstu: lokalni trezori) otvaraju u Centralnoj banci Bosne i Hercegovine (u daljem tekstu: Centralna banka) ili u bankama ovlaštenim za obavljanje platnog prometa i koriste se za investiranje raspoloživih javnih sredstava u smislu Zakona o investiranju javnih sredstava,

j) transakcioni računi su računi koje Trezor Republike i lokalni trezori otvaraju u ovlaštenim organizacijama za obavljanje platnog prometa i putem kojih se vrši plaćanje budžetskih izdataka,

k) račun posebnih namjena je račun koji na zahtjev budžetskog korisnika otvaraju Trezor Republike i lokalni trezori na koji se vrše uplate sredstava posebnih namjena, kao i sve isplate po namjenama ili projektima,

l) budžetski korisnici su organi, organizacije i drugi subjekti javnog sektora (osim javnih preduzeća), koji se finansiraju iz budžeta Republike, opština, gradova i fondova i koji su pod njihovom kontrolom u skladu sa zakonom,

lj) zaduživanje predstavlja realizaciju ugovorenih kredita i zajmova, emitovanje hartija od vrijednosti i izdavanje garancija u toku fiskalne godine,

m) otplata duga obuhvata otplatu glavnice, kamate i servisnih troškova po osnovu kredita i zajmova, obaveza po osnovu emitovanih hartija od vrijednosti, aktiviranih garancija, finansijskog lizinga, drugih finansijskih obaveza, te izmirenje obaveza nepokrivenog deficita utvrđenog u prethodnim fiskalnim godinama,

n) projekcija o zaduživanju je procjena iznosa ukupnog zaduživanja za sljedeću godinu i naredne fiskalne godine, a koja se zasniva na iznosima trenutno neizmirenih dugova, otplatnim planovima postojećih zaduženja i ukupnom projektovanju novih zaduživanja koja će se desiti u narednim periodima i

nj) modifikovani obračunski osnov računovodstva predstavlja princip koji znači da se budžetski prihodi priznaju u računovodstvenom obračunskom periodu u kojem su mjerljivi i raspoloživi, a budžetski rashodi u računovodstvenom obračunskom periodu u kojem je nastala obaveza za plaćanje bez obzira na to da li je izvršeno i samo plaćanje, a da se prihodi, rashodi, sredstva i izvori sredstava za potrebe njihove prezentacije u finansijskim izvještajima budžetskih korisnika priznaju u skladu sa odredbama relevantnih Međunarodnih računovodstvenih standarda za javni sektor.

II POSLOVI I NAČIN RADA TREZORA

Član 3.

(1) Trezorski sistem Republike Srpske obuhvata Trezor Republike i lokalne trezore.

(2) Trezor Republike je organizaciona jedinica u sastavu Ministarstva finansija koja obavlja poslove propisane zakonom.

(3) Lokalni trezori su organizacione jedinice unutar opština, gradova i fondova koji obavljaju poslove propisane ovim zakonom i zakonima kojima se uređuju lokalna uprava i samouprava i funkcija i nadležnost fondova.

Član 4.

(1) Trezor Republike i lokalne trezore upostavlja i njima rukovodi Ministarstvo finansija, odnosno nadležna služba opštine, grada i fonda.

(2) Ministarstvo finansija može po potrebi otvoriti filijale ili regionalne kancelarije Trezora Republike izvan svog sjedišta.

(3) Lokalni trezori mogu organizovati niže organizacione jedinice.

(4) Trezor Republike i lokalni trezori obavljaju svoje poslove rukovodeći se principom transparentnosti i odgovornosti u obavljanju poslova iz svoje nadležnosti.

Član 5.

U okviru trezorskog sistema obavljaju se poslovi:

a) otvaranje i vođenje računa koji ulaze u sistem Jedinstvenog računa trezora,

b) raspoređivanje javnih prihoda u skladu sa Zakonom o budžetskom sistemu Republike Srpske ili drugim zakonima kojima se uređuje pripadnost i raspodjela javnih prihoda,

v) prenos javnih prihoda sa računa javnih prihoda na transakcione račune korisnika javnih prihoda,

g) objedinjavanje sredstava u sistemu Jedinstvenog računa trezora, uključujući budžetska sredstva koja čine javni prihodi, tekući i kapitalni grantovi iz zemlje i inostranstva, transferi primljeni od drugih budžetskih jedinica, primici za nefinansijsku imovinu, primici od finansijske imovine i zaduživanja, kao i sredstva od ostalih finansijskih transakcija,

d) izvršenje obaveza, isplatu ili prenos sredstava u ime i za račun budžetskih korisnika i fondova ili direktni prenos budžetskim korisnicima i fondovima na osnovu odluke o budžetu ili na osnovu finansijskog plana,

đ) izvršenje obaveza, isplatu ili prenos sredstava za spoljni dug u ime i za račun Republike na osnovu zakona kojima se reguliše spoljni dug,

e) izvršenje obaveza, isplatu ili prenos sredstva po osnovu unutrašnjeg duga Republike, u smislu Zakona o unutrašnjem dugu Republike Srpske,

ž) prenos javnih sredstava na račune sredstava za investira~~nj~~e u skladu sa Zakonom o investiranju javnih sredstava,

z) vođenje glavne knjige trezora i sistema izvještavanja u skladu sa budžetskim propisima Republike i Međunarodnim računovodstvenim strandardima za javni sektor,

i) vođenje internih i eksternih kontrolnih procedura i postupaka u upravljanju sredstvima, dugom i računovodstvom u skladu sa opšteprihvaćenim standardima kojim se obezbjeđuje zakonito, efikasno, efektivno, odgovorno i transparetno upravljanje javnim sredstvima,

j) vođenje informatičkih i funkcionalnih postupaka za upravljanje finansijskim informacijama,

k) učešće u uspostavljanju procedura i postupaka za realizaciju javnih investicija u skladu sa usvojenim Programom javnih investicija i

l) učešće u izradi projekcija o zaduživanju.

Član 6.

(1) Svi javni prihodi uplaćuju se na račune u sistemu Jedinstvenog računa trezora.

(2) Isključivo pravo raspolaganja sredstvima u sistemu Jedinstvenog računa trezora ima Ministarstavo finansija, odnosno nadležna služba opštine, grada i fonda.

(3) Ministarstvo finansija i nadležna služba opštine, grada i fonda dužni su da sprovedu proceduru za otvaranje računa koji ulaze u sistem Jedinstvenog računa trezora.

(4) Izbor računa javnih prihoda, investicionih računa, transakcionih računa, računa za posebne namjene i svih ostalih usluga banaka neophodnih za rad Trezora Republike i lokalnih trezora, vrši se na osnovu propisa kojima se uređuju javne nabavke.

(5) Račune javnih prihoda Republike za opšte uplate kod banaka objavljuje Ministarstvo finansija u skladu sa Zakonom o budžetskom sistemu Republike Srpske, a račune opštine ili grada za prikupljanje javnih prihoda opštinskog budžeta ili budžeta grada kod banaka, objavljuje nadležna služba opštine ili grada u „Službenom glasniku Republike Srpske“.

(6) Ukupna gotovinska salda koja se na kraju radnog dana nalaze na računima javnih prihoda mogu se prenijeti na investicioni račun.

(7) Sredstvima koja se nalaze na investicionim računima, ne mogu se plaćati budžetski izdaci.

(8) Centralna banka i banke po nalogu Trezora Republike i lokalnih trezora vrše prenos sredstava sa investicionog računa na račune u sistemu Jedinstvenog računa trezora.

(9) Trezor Republike i lokalni trezori transakcione račune koriste za plaćanje budžetskih izdataka.

(10) Raspoloživa sredstva na transakcionim računima i na računima posebnih namjena na kraju radnog dana mogu se prenijeti na investicioni račun.

(11) Budžetski korisnici su dužni da sve prihode usmjeravaju na račune javnih prihoda u skladu sa zakonom.

(12) Uspostavljanjem sistema Jedinstvenog računa trezora, svi pojedinačni računi budžetskih korisnika se zatvaraju, a njihova salda se uplaćuju na račune u sistemu Jedinstvenog računa trezora.

(13) Izuzetno, budžetskim korisnicima koji se finansiraju iz više od jednog izvora mogu se otvoriti računi posebnih namjena uz odobrenje Ministarstva finansija, odnosno nadležne službe opštine, grada i fonda.

(14) Na osnovu zahtjeva Ministarstva finansija, odnosno nadležne službe opštine, grada i fonda, može se povući saglasnost za otvaranje računa posebnih namjena.

Član 7.

(1) Ministarstvo finansija, nadležna služba opštine i grada i nadležna služba fonda, nakon sprovedene procedure u skladu sa članom 6. stav 3. ovog zakona, otvaraju račune u bankama.

(2) Ministarstvo finansija, nadležna služba opštine i grada i nadležna služba fonda, zaključuju ugovore sa bankama u kojima se propisuje vrsta računa, naknada za vođenje poslova platnog prometa, način rada, način vođenja računa i izvještavanje Trezora Republike i lokalnih trezora.

Član 8.

(1) Raspoređivanje javnih prihoda koji pripadaju budžetu Republike Srpske (u daljem tekstu: budžet Republike), koji se dijele između budžeta Republike, budžeta opština i gradova i koji pripadaju fondovima vrši se u Trezoru Republike sa računa javnih prihoda na transakcione račune Republike, opštine, grada i fonda.

(2) Sredstva javnih preduzeća i drugih korisnika javnih prihoda koja se prikupljaju na računima javnih prihoda Republike prenose se na poslovne račune javnih preduzeća i drugih korisnika javnih prihoda.

(3) Raspoređivanje javnih prihoda koji u potpunosti pripadaju budžetu opštine i grada vrši se u lokalnim trezorima sa jednog ili više računa javnih prihoda na transakcione račune opštine ili grada.

(4) Opštine i gradovi mogu, na osnovu odluka nadležnih organa i sporazuma sa Trezorom Republike, povjeriti raspoređivanje svojih javnih prihoda Trezoru Republike.

(5) Odgovornost za prenos sredstava na račune javnih prihoda snosi poreski obveznik, banka ili drugi uplatilac javnih prihoda, shodno odredbama Zakona o poreskom postupku Republike Srpske i Zakonu o platnim transakcijama.

(6) Poreska uprava Republike Srpske u skladu sa odredbama Zakona o poreskom postupku Republike Srpske, odlučuje o povratu više ili pogrešno uplaćenih javnih prihoda na račune javnih prihoda.

Član 9.

(1) Ministar finansija, odnosno nadležna služba opštine, grada i fonda, donose akta kojima se propisuju uplate na račun i isplate sa računa u sistemu Jedinstvenog računa trezora.

(2) Trezor Republike i lokalni trezori odgovorni su ukoliko postupe suprotno odredbama iz stava 1. ovog člana.

Član 10.

(1) Ministarstvo finansija može otvarati račune filijalama trezora ili regionalnim kancelarijama trezora za potrebe blagajničkog poslovanja.

(2) Promet, stanje i sve gotovinske transakcije računa iz stava 1. ovog člana su dio sistema jedinstvenog računa trezora i obavezno se knjigovodstveno evidentiraju u glavnoj knjizi trezora.

Član 11.

(1) Ministarstvo finansija, nadležna služba opštine, grada i fonda dostavlja uputstvo budžetskim korisnicima o načinu sačinjavanja i okvirnim iznosima kvartalnih finansijskih planova.

(2) Budžetski korisnici pripremaju i dostavljaju kvartalne finansijske planove za budžetsku potrošnju Ministarstvu finansija, nadležnoj službi opštine, grada i fonda.

(3) Ministarstvo finansija, nadležna služba opštine, grada i fonda obavještavaju budžetske korisnike o odobrenim finansijskim planovima i unose ih u glavnu knjigu trezora.

(4) Budžetski korisnici mogu stvarati obaveze najviše do iznosa sredstava odobrenih u kvartalnim finansijskim planovima.

(5) Budžetski izdaci mogu se realizovati isključivo ako su u skladu sa usvojenim finansijskim planom.

(6) Odobreni finansijski planovi obavezno sadrže uslove, načine i rokove zaključivanja, primjene i plaćanja obaveza proisteklih iz zaključenih ugovornih odnosa.

(7) Budžetski korisnici su odgovorni za pridržavanje odredaba iz zaključenih ugovornih odnosa iz stava 6. ovog člana.

(8) Ministarstvo finansija, odnosno lokalni trezori odgovorni su za izmirenje obaveza u skladu sa odobrenim finansijskim planom i u skladu sa Zakonom o izvršenju budžeta Republike, odnosno odlukom o usvajanju budžeta opštine ili grada i odlukom o usvajanju finansijskog plana fonda.

(9) Ministarstvo finansija, Resor za trezor, odnosno lokalni trezori vrše prenos sredstava za izmirenje obaveza po osnovu budžetskih izdataka isključivo na osnovu obrazaca za trezorsko poslovanje.

Član 12.

(1) Trezor Republike i lokalni trezori prikupljaju podatke za izradu godišnjeg plana gotovinskih tokova.

(2) Plan gotovinskih tokova može se po potrebi izrađivati i za periode kraće od godinu dana.

(3) Plan gotovinskih tokova sadrži:

a) završno stanje budžetskih sredstava za prethodni period,

b) procjenu budžetskih prihoda, koje čine javni prihodi, tekući i kapitalni grantovi iz zemlje i inostranstva i transferi primljeni od drugih budžetskih jedinica,

v) procjenu priliva sredstava po osnovu primitaka za nefinansijsku imovinu, primitaka od finansijske imovine i primitaka od zaduživanja za tekuću fiskalnu godinu i

g) procjenu budžetskih izdataka, koje čine budžetski rashodi, izdaci za nefinansijsku imovinu, izdaci za finansijsku imovinu i otplatu dugova u tekućoj fiskalnoj godini.

(4) Trezor Republike i lokalni trezori, dužni su da upozore odgovorno lice u Ministarstva finansija, opštine ili grada i fonda da se plan budžetskih sredstava neće ostvariti, najkasnije mjesec dana prije isteka kvartala.

Član 13.

(1) Na osnovu podataka iz člana 12. ovog zakona Trezor Republike i lokalni trezori pripremaju planove gotovinskih tokova za izvršenje budžeta.

(2) Ukoliko plan gotovinskih tokova predviđa veće izdatke od budžetskih sredstava, uz plan se daju preporuke o neophodnim mjerama, za usklađivanje izdataka i budžetskih sredstava, koje treba da preduzmu nadležni organi.

(3) Planove gotovinskih tokova razmatra Ministarstvo finansija ili nadležni opštinski i gradski organ, odnosno organ u fondu.

(4) Prioritete u izvršavanju plana gotovinskih tokova donosi Ministarstvo finansija ili nadležni opštinski i gradski organ, odnosno organ u fondu.

Član 14.

(1) Budžetski korisnici su odgovorni za formalnu, računsku i suštinsku ispravnost knjigovodstvenih isprava.

(2) Na osnovu knjigovodstvenih isprava iz stava 1. ovog člana budžetski korisnici popunjavaju, unose ili dostavljaju na unos obrasce za trezorsko poslovanje u skladu sa procedurama trezorskog sistema.

(3) Budžetski korisnici mogu podnijeti i listu platnih prioriteta čije se plaćanje obavlja u skladu sa procedurama trezorskog sistema.

(4) Trezor Republike i lokalni trezori u praćenju izvršenja budžeta preduzimaju sljedeće radnje:

a) razmatraju platne zahtjeve iz stava 2. ovog člana,

b) predlažu ministru finansija, nadležnom opštinskom, gradskom organu, odnosno organu fonda na odobravanje zahtjeve i listu platnih prioriteta,

v) realizuju odobrene platne zahtjeve i

g) informišu budžetske korisnike o statusu izvršenih plaćanja i o iznosima sredstava koja ostaju raspoloživa u budžetu po pozicijama.

(5) Knjigovodstvene isprave se čuvaju kod budžetskih korisnika u rokovima utvrđenim propisima kojima se uređuje oblast računovodstva i revizije.

(6) Na zahtjev dobavljača ili druge zainteresovane strane budžetski korisnici dužni su da ih obavijeste o stanju i plaćanju obaveza.

(7) Budžetski korisnici su dužni da polugodišnje izvijeste Trezor Republike ili lokalne trezore o stanju potraživanja i njihove neblagovremene naplate.

Član 15.

(1) Budžetski korisnici su odgovorni za formalnu, računsku i suštinsku ispravnost knjigovodstvenih isprava za obračun plate.

(2) Na osnovu knjigovodstvenih isprava iz stava 1. ovog člana budžetski korisnici popunjavaju, unose ili dostavljaju obrasce za obračun plata u skladu sa procedurama koje propisuju Trezor Republike, odnosno lokalni trezori.

(3) Trezor Republike i lokalni trezori vrše centralizovan obračun i isplatu plata za budžetske korisnike, tako da:

a) uspostavljaju i održavaju centralizovani sistem obračuna plata,

b) procjenjuju potrebna sredstva za isplatu bruto plata,

v) vrše obračun i kontrolu plata i

g) izvršavaju isplatu plata i obaveza po osnovu poreza i doprinosa.

(4) Budžetski korisnici su dužni da sve podatke neophodne za obračun i isplatu plata unesu u sistem za obračun plata ili ih dostave Trezoru Republike i lokalnim trezorima do petog u mjesecu za protekli mjesec.

(5) Ministar finansija donosi akt kojim se propisuju procedure za pripremu, obračun, kontrolu i unos podataka u sistem za centralizovani obračun i isplatu plata.

Član 16.

(1) Ministarstvo finansija je obavezno da primjenjuje i razvija kontni plan i standardnu budžetsku klasifikaciju.

(2) Standardne budžetske klasifikacijke su: fondovska, organizaciona, ekonomska, podekonomska (subanalitička), funkcionalna i programska (projektna).

(3) Ministarstvo finansija je dužno da pri utvrđivanju i uspostavljanju jedinstvenog sistema konta postupa u skladu sa Međunarodnim računovodstvenim standardima za javni sektor i odgovarajućim zakonom.

Član 17.

(1) Budžetski korisnici su dužni da u roku od 15 dana od dana osnivanja ili promjene u organizaciji ili statusu, sprovedu postupak registrovanja ili izmjena u knjizi „Registar budžetskih korisnika“ i dostave Trezoru Republike, odnosno lokalnim trezorima:

a) nalog početnog stanjapo svim analitičkim kontima,

b) početni popis sredstava i izvora sredstava,

v) analitički nalog za knjiženje ili propisani obrazac za trezorsko poslovanje i

g) druge neophodne podatke za utvrđivanje imovine budžetskog korisnika.

(2) Budžetski korisnici kod kojih je došlo do statusnih promjena moraju sačiniti, s datumom koji prethodi datumu nastanka statusne promjene finansijski izvještaj koji se sačinjava za fiskalnu godinu.

(3) Trezor Republike i lokalni trezori unose u glavnu knjigu trezora stanje nefinansijske i finansijske imovine, obaveza i vlastitih izvora sredstava po početnom bilansu.

Član 18.

(1) Trezor Republike i lokalni trezori izvršavaju, kontolišu i evidentiraju izvršenje budžeta putem jedinstvenog sistema trezorskog poslovanja koji omogućava sistemsko upravljanje svim finansijskim informacijama.

(2) Sistem trezorskog poslovanja je jedinstven za Republiku i lokalne trezore.

(3) Ministarstvo finansija i nadležna služba opštine, grada i fonda unose u glavnu knjigu trezora podatke o planiranim iznosima sredstava za određeni period fiskalne godine prema usvojenim kvartalnim finansijskim planovima po ekonomskim i odgovarajućim organizacionim klasifikacijama.

(4) Budžetski korisnici stupaju u obligacione odnose u skladu sa propisima o obligacionim odnosima, sprovode interne kontrolne postupke prilikom prijema ili ispostavljanja knjigovodstvenih isprava, sačinjavaju specifikacije ili obrasce za trezorsko poslovanje budžetskih korisnika i dostavljaju ih u Trezor Republike i lokalne trezore ili direktno unose u trezorski sistem, odnosno pomoćne knjige (module) i glavnu knjigu trezora.

(5) Budžetski korisnici su odgovorni za tačnost knjigovodstvenih isprava na osnovu kojih su podaci dostavljeni u Trezor Republike i lokalne trezore ili su uneseni u pomoćne knjige i glavnu knjigu trezora.

(6) Budžetski korisnici koji su direktno povezani sa računovodstvenim trezorskim sistemom odgovorni su za tačnost unosa podataka sa obrazaca za trezorsko poslovanje u pomoćne knjige (module) i glavnu knjigu trezora.

(7) Budžetski korisnici su odgovorni za sprovođenje i ispravnost postupka popisa nefinansijske i finansijske imovine u vlasništvu, nefinansijske i finansijske imovine koja nije u vlasništvu budžetskog korisnika, kao i popisa obaveza.

(8) Trezor Republike i lokalni trezori su odgovorni za ispravnost unosa u trezorski sistem primljenih obrazaca za trezorsko poslovanje, za tačnost unosa podataka sa obrazaca za trezorsko poslovanje u pomoćne knjige i glavnu knjigu trezora i za prenos podataka iz pomoćnih knjiga (modula) u glavnu knjigu trezora.

(9) Trezor Republike i lokalni trezori sačinjavaju finansijski izvještaj za budžetske korisnike čija glavna knjiga je u potpunosti sastavni dio Glavne knjige trezora u skladu sa propisima o finansijskom izvještavanju za korisnike prihoda budžeta Republike, opština, gradova i fondova.

(10) Budžetski korisnici čija glavna knjiga je djelimično sastavni dio glavne knjige trezora sačinjavaju finansijski izvještaj u skladu sa propisima o finansijskom izvještavanju za korisnike prihoda budžeta Republike, opština, gradova i fondova.

(11) Trezor Republike, lokalni trezori i budžetski korisnici su odgovorni za tačnost sačinjavanja propisanih finansijskih izvještaja i ostalih izvještaja i za njihovo blagovremeno dostavljanje odgovarajućim institucijama, Trezoru Republike i lokalnim trezorima.

(12) Budžetski korisnici koji imaju niže potrošačke jedinice i Trezor Republike i lokalni trezori su odgovorni za tačno i blagovremeno sačinjavanje konsolidovanih finansijskih i ostalih izvještaja.

Član 19.

(1) Budžetski korisnici su odgovorni za računovodstvo i internu kontrolu uključujući budžetske korisnike i potrošačke jedinice koje su u njihovoj nadležnosti.

(2) Budžetski korisnici uspostavljaju i održavaju sistem upravljanja i računovodstvene kontrole nad odobrenim budžetima, odobrenim finansijskim planovima i operativnim budžetima, budžetskim sredstavima i budžetskim izdacima.

(3) Kontrolu zakonitosti trošenja budžetskih sredstava kod budžetskih korisnika vrši budžetska inspekcija u skladu sa Zakonom o budžetskom sistemu.

(4) Ministar finansija donosi Pravilnik o načinu vršenja, upravljanja i kontrole računovodstvenih i drugih evidencija budžetskih korisnika Republike, opština, gradova i fondova.

Član 20.

Otplata glavnice, kamata i servisnih troškova po osnovu duga Republike vrši se sa računa u sistemu Jedinstvenog računa trezora i podračuna za servis spoljnog duga koji je otvoren u Centralnoj banci.

Član 21.

Način i postupak zaduživanja, izdavanja garancija i emisije hartija od vrijednosti Republike, opština, gradova i fondova, obezbjeđenje sredstava za otplatu glavnice duga, kamate i servisnih troškova, vođenje evidencije o dugu, garancijama i hartijama o vrijednosti, kao i druga pitanja koja se odnose na dug, garancije i hartije od vrijednosti uređuju se posebnim zakonom.

Član 22.

(1) Trezor Republike i lokalni trezori vode knjigovodstvene evidencije koje se odnose na dug, uključujući:

a) ukupan iznos preostalog duga,

b) rokove dospijeća za sve otplate glavnice i kamata,

v) neizmirene obaveze propisane ugovorom o zaduživanju i

g) ukupan iznos izdatih garancija od Republike, opština, gradova i fondova.

(2) Svi lokalni trezori dužni su da podnose godišnje izvještaje Ministarstvu finansija o podacima iz stava 1. ovog člana.

Član 23.

Trezor Republike i lokalni trezori vode knjigovodstvene evidencije koje se odnose na zajmove date krajnjim korisnicima koji uključuje isti sadržaj kao i iz člana 22. ovog zakona.

III GLAVNA KNjIGA TREZORA

Član 24.

Glavna knjiga trezora je sistematska knjigovodstvena evidencija svih budžetskih i finansijskih transakcija Republike, opština, gradova i fondova, odnosno prihoda i rashoda, sredstava, izvora sredstava, obaveza, priliva i odliva u skladu sa propisanim kontnim planom i na nivou propisanih budžetskih klasifikacija.

Član 25.

(1) Trezor Republike i lokalni trezori vode glavnu knjigu trezora i pomoćne knjige (module) prema modifikovanom obračunskom osnovu računovodstva.

(2) Ministar finansija donosi pravilnik kojim se propisuje procedura za uspostavljanje i vođenje glavne knjige trezora.

Član 26.

(1) Ministarstvo finansija, odnosno nadležna služba opštine, grada i fonda upravlja svim transakcijama budžeta putem glavne knjige trezora.

(2) Sve finansijske transakcije, koje se odnose na budžet evidentiraju se posredstvom glavne knjige trezora uključujući i transakcije koje se odnose na zaduživanje i programe finansirane iz inostrane ili domaće pomoći.

Član 27.

(1) Pomoćne knjige su analitičke evidencije koje se vode za nematerijalna ulaganja, nekretnine, postrojenja i opremu, investicione nekretnine, finansijske plasmane, zalihe, potraživanja, gotovinu i gotovinske ekvivalente obaveze, kapital i druge bilansne pozicije.

(2) Budžetski korisnici vode pomoćne knjige i dužni su da čuvaju originalnu dokumentaciju o transakcijama u skladu sa računovodstvenim propisima Republike Srpske.

(3) Budžetski korisnici, Trezor Republike i lokalni trezori dužni su da usaglase stanja i promjene između pomoćnih knjiga i glavne knjige trezora.

(4) Ministar finansija donosi pravilnik kojim se propisuje procedura za uspostavljanje i vođenje pomoćnih knjiga trezora.

Član 28.

(1) Ministar finansija donosi akt kojim se propisuju procedure informatičke i funkcionalne zaštite računovodstvenog sistema glavne knjige trezora i pomoćnih knjiga trezorskog poslovanja (modula).

(2) Trezor Republike je dužan da obezbijedi održavanje centralne aplikacije informatičkog i funkcionalnog računovodstvenog sistema trezora.

(3) Trezor Republike odobrava proširenje ili smanjenje broja korisnika u sistemu trezorskog poslovanja.

IV NADZOR I KAZNENE ODREDBE

Član 29.

Nadzor nad sprovođenjem ovog zakona vrši Ministarstvo finasija, a inspekcijski nadzor budžetska inspekcija Ministarstva finansija.

Član 30.

(1) Novčanom kaznom od 300 KM do 1.500 KM kazniće se za prekršaj odgovorno lice u Ministarstvu finansija, odnosno nadležnoj službi u opštini, gradu ili fondu:

a) ukoliko postupi suprotno aktima kojima se propisuju uplate na i isplate sa računa u sistemu jedinstvenog računa trezora (član 9. stav 1),

b) ako ne izvrši tačan prenos sredstava sa računa javnih prihoda na transakcione račune (član 8. stav 1),

v) ako isplati izdatak koji nije planiran budžetom ili nekim drugim propisom (član 11. stav 8),

g) ako se obaveze ne izmiruju u skladu sa odobrenim finansijskim planom (član 11. stav 5),

d) ako ne unese tačno podatke u trezorski sistem ili ne sačini i dostavi tačne bilanse (član 17. stav 1) i

đ) ako se ne vode propisane knjigovodstvene evidencije o dugu (član 22. stav 1).

(2) Novčanom kaznom od 300 KM do 1.500 KM kazniće se za prekršaj odgovorno lice u budžetskom korisniku ako:

a) otvori, koristi ili zatvori račun bez saglasnosti Trezora Republike ili lokalnog trezora (član 6. stav 3),

b) se stvaraju obaveze koje nisu planirane kvartalnim finansijskim planom (član 11. stav 4),

v) knjigovodstvene isprave na osnovu kojih su uneseni podaci u trezorski sistem nisu formalno, računski ili suštinski tačne (član 14. stav 1),

g) ne osigura sve neophodne podatke za obračun plata (član 15. stav 4),

d) u roku od 15 dana od dana registracije ne dostave relevantnu dokumentaciju za unos u glavnu knjigu trezora ili pomoćne knjige (član 17. stav 1),

đ) knjigovodstvene isprave i finansijski izvještaji ne budu pravovremeno dostavljeni i pravilno sačinjeni (član 18. st. 9. i 10),

e) ne vode ispravno pomoćne knjige (član 27) i

ž) ne poštuju propisane procedure informatičke i funkcionalne zaštite računovodstvenog sistema trezora (član 28).

V PRELAZNE I ZAVRŠNE ODREDBE

Član 31.

(1) Ministar finansija će u roku od 60 dana od stupanja na snagu ovog zakona donijeti akte:

a) o postupku za uspostavljanje sistema Jedinstvenog računa trezora (član 6. stav 14),

b) o proceduri uplata na i isplata sa računa u sistemu Jedinstvenog računa trezora (član 9. stav 1),

v) o načinu sačinjavanja kvartalnih finansijskih planova (član 11. stav 1),

g) o proceduri za pripremu, obračun, kontrolu i unos podataka u sistem za centralizovani obračun isplatu plata (član 15. stav 5),

d) o načinu upravljanja i vršenja kontrole računovodstvene evidencije i ostalih evidencija budžetskih korisnika (član 19. stav 4),

đ) za uspostavljanje i vođenje sistema glavne knjige trezora (član 24. stav 3),

e) o proceduri vođenja pomoćnih knjiga (član 27. stav 4) i

ž) o proceduri informatičke i funkcionalne zaštite računovodstvenog sistema glavne knjige trezora i pomoćnih knjiga (član 28. stav 1).

(2) Nadležni organi opština, gradova i fondova će u roku od 60 dana od stupanja na snagu ovog zakona, donijeti akte:

a) o postupcima za uspostavljanje sistema jedinstvenog računa trezora (član 6. stav 14.) i

b) o proceduri uplata na i isplata sa računa u sistemu jedinstvenih računa trezora (član 9. stav 1).

Član 32.

Stupanjem na snagu ovog zakona prestaje da važi Zakon o trezoru („Službeni glasnik Republike Srpske“, br. 16/05 i 92/09).

Član 33.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 01- 447/13 PREDSJEDNIK

Datum: 21. mart 2013. godine NARODNE SKUPŠTINE

***Mr Igor Radojičić***